OSHILESHWA 17
Jesus okwa li a honga ovanhu kombinga yOuhamba waKalunga
Nonande Jesus okwa li a honga ovahongwa vaye oinima ihapu, okwa li a yandja unene elitulemo kOuhamba waKalunga
JESUS okwa li e uya okulonga shike kombada yedu? Jesus okwa ti: ‘Ondi na okuudifa evangeli louhamba waKalunga, osheshi olo tuu eli nde li tuminwa.’ (Lukas 4:43) Paife natu ka konakoneni oinima inhe oyo Jesus a li a honga shi na sha nOuhamba waKalunga, oo wa li enenediladilo leudifo laye.
1. Jesus okwa li ta ka nangekwa po a ninge Ohamba. Jesus okwa li e lipopya kondadalunde kutya oye Messias oo a li a udanekwa. (Johannes 4:25, 26) Okwa li yo a ulika kutya oye Ohamba oyo omuprofeti Daniel a li a mona memoniko. Okwa li a lombwela ovayapostoli vaye kutya ota ka kala omutumba ‘kolukalwapangelo loshinge’ nonokutya navo otava ka kala yo komalukalwapangelo pamwe naye. (Mateus 19:28) Jesus okwa li a popya kutya ovo tava ka pangela pamwe naye ove li “okangudu,” nokwa li yo a popya kutya oku na ‘eedi dimwe’ odo dihe fi oshitukulwa shokangudu oko. — Lukas 12:32; Johannes 10:16, OB-1986.
2. Ouhamba waKalunga otau ka pangela pauyuki. Jesus okwa li a ulika kutya Ouhamba waKalunga otau ka xulifa po odino inene yokudina Jehova Kalunga eshi tau ka yapulifa edina laye olo la kala tali shekifwa kuSatana okudja pounashibofa womuEden. (Mateus 6:9, 10) Okwa li a ulika kutya ke na onhondo, molwaashi okwa li ha hongo ovanhu aveshe kutya nee ovalumenhu, ovakainhu, oipuna ile eehepele. Nonande okwa li a tumwa a udifile unene tuu Ovaisrael, okwa li yo ha kwafele Ovasamaria nosho yo ovanhu ovo vehe fi Ovajuda. Ka li e na nandenande olwaamambinga ngaashi ovawiliki vomalongelokalunga vopefimbo laye.
3. Ouhamba waKalunga kawa li tau ka kala oshitukulwa shounyuni. Eshi Jesus a li kombada yedu, opa li omakuyunguto opapolotika. Oshilongo shavo osha li tashi pangelwa kepangelo enailongo. Ndele eshi ovanhu va li tava kendabala oku mu fininika a kufe ombinga moinima yopapolotika, okwa li e va henuka. (Johannes 6:14, 15) Okwa li a lombwela omunapolotika umwe a ti: “Ouhamba wange kau fi womounyuni ou.” (Johannes 18:36) Okwa li yo a lombwela ovashikuli vaye a ti: ‘Kamu fi vomounyuni.’ (Johannes 15:19) Ka li e va pitika va longife oilwifo, nokuli naashi va li va hala oku mu amena. — Mateus 26:51, 52.
‘Okwa endaaenda nomikunda ta udifa evangeli louhamba waKalunga.’ — Lukas 8:1
4. Kristus ota ka pangela pahole. Jesus okwa li a udaneka kutya ota ka tulumukifa ovanhu nota ka pupaleka omitengi davo. (Mateus 11:28-30) Naasho osho naanaa a li a ninga. Okwa li a yandja omayele opahole notaa longo, oo taa kwafele ovanhu va ungaunge nomupondo noisho, va xwepopaleke omakwatafano avo, va finde ohole yokuhola omaliko nova kale va hafa. (Mateus etukulwa eti-5 fiyo eti-7) Ovanhu okwa li hava kala va manguluka okupopya naye, molwaashi okwa li ha ungaunga navo pahole. Nokuli novanhu ovo va li va dinika ova li hava mbobolokele kuye, molwaashi ova li ve na elineekelo kutya ota ka ungaunga navo pahole nonefimaneko. Okwa li a ulika shili kutya ota ka kala Omupangeli muwa.
Jesus okwa li yo a honga ovanhu shi na sha nOuhamba waKalunga monghedi imwe vali ididilikwedi. Okwa li a longa oikumwifilonga ihapu. Mbela omolwashike Jesus a li a longa oikumwifilonga? Enyamukulo kepulo olo ohatu ke li mona moshileshwa tashi landula ko.
— Oshileshwa eshi osha kanghamena kembo laMateus, Markus, Lukas nosho yo Johannes.
Lihonga shihapu
Ouhamba waKalunga oshike?
Ovanhu vahapu ove shii Eindilo lOmwene wetu. Outumbulilo, “Ouhamba woye nau uye” otau ti shike?
run_Latn tso_Latn umb_Latn quy_Latn umb_Latn umb_Latn umb_Latn uzn_Latn umb_Latn umb_Latn kon_Latn cjk_Latn ssw_Latn sna_Latn